# Lietošanas instrukcija: informācija lietotājam

# ZOVIRAX 5% krēms

*Aciclovirum*

**Pirms šo zāļu lietošanas** u**zmanīgi izlasiet visu instrukciju, jo tā satur Jums svarīgu informāciju.**

Vienmēr lietojiet šīs zāles tieši tā, kā aprakstīts šajā instrukcijā, vai arī tā, kā to noteicis ārsts vai farmaceits.

* Saglabājiet šo instrukciju! Iespējams, ka vēlāk to vajadzēs pārlasīt.
* Ja Jums nepieciešama papildu informācija vai padoms, vaicājiet farmaceitam.
* Ja pēc 10 dienām nejūtaties labāk vai jūtaties sliktāk, Jums jākonsultējas ar ārstu.
* Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamām blakusparādībām, kas nav minētas šajā instrukcijā. Skatīt 4. punktu.

**Šajā instrukcijā varat uzzināt**:

1. Kas ir Zovirax krēms un kādam nolūkam to lieto

2. Kas Jums jāzina pirms Zovirax krēma lietošanas

3. Kā lietot Zovirax krēmu

4. Iespējamās blakusparādības

5. Kā uzglabāt Zovirax krēmu

6. Iepakojuma saturs un cita informācija

**1. Kas ir Zovirax krēms un kādam nolūkam to lieto**

**Zovirax lieto aukstumpumpu ārstēšanai.** Aktīvā viela ir aciklovirs – pretvīrusu līdzeklis. **Uzziediet krēmu, līdzko rodas aukstumpumpas pirmās pazīmes** (piemēram, kņudēšana un nieze). To var lietot arī, lai paātrinātu sadzīšanu, ja aukstumpumpa jau ir parādījusies.

**2. Kas Jums jāzina pirms Zovirax krēma lietošanas**

**Nelietojiet Zovirax:**

* **ja Jums ir alerģija** pret acikloviru, valacikloviru, propilēnglikolu vai kādu citu (6. punktā minēto) šo zāļu sastāvdaļu.

**Brīdinājumi un piesardzība lietošanā**

* Nelietojiet, lai ārstētu citas ādas infekcijas, kas nav aukstumpumpas.
* Nelietojiet uz gļotādām, piemēram, mutē (uz mutes dobuma čūlām), degunā, acīs vai makstī, jo tas var radīt kairinājumu.**Vienmēr nomazgājiet rokas** pirms un pēc Zovirax uzziešanas.
* **Neaizskariet acis**, kamēr neesat nomazgājis rokas pēc krēma uzziešanas.
* **Ja krēms nejauši iekļuvis acīs**, pamatīgi izskalojiet tās ar siltu ūdeni. Konsultējieties ar ārstu, ja esat nobažījies par to.
* **Nenorijiet krēmu.** Ja Jūs netīšām norijat krēmu, maz ticams, ka tam varētu būt kaitīga ietekme, tomēr konsultējieties ar ārstu, ja esat nobažījies par to.
* **Izvairieties aizskart aukstumpumpu**, lai samazinātu infekcijas pārnešanu vai nepastiprinātu to.
* Ja ārsts ir teicis, ka Jums ir **novājināta imūnsistēma**, pirms jebkura veida infekcijas ārstēšanas konsultējieties ar ārstu.
* **Ja neesat pārliecināts, ka Jums ir aukstumpumpa**, konsultējieties ar ārstu.
* **Ja aukstumpumpas izpausme pastiprinās**, konsultējieties ar ārstu.

**Citas zāles un Zovirax**

Pirms lietošanas informējiet ārstu vai farmaceitu, ja Jūs pastāvīgi lietojat kādas recepšu vai bezrecepšu zāles.

Ir maz ticams, ka Zovirax krēms nozīmīgi mijiedarbosies ar citām zālēm, ko Jūs lietojat.

**Grūtniecība un barošana ar krūti**

Ja esat **grūtniece vai barojat bērnu ar krūti**, ja domājat, ka Jums varētu būt grūtniecība vai plānojat grūtniecību, pirms Zovirax lietošanas **konsultējieties ar ārstu vai farmaceitu.**

**Zovirax** **satur** cetostearilspirtu, kas var izraisīt lokālas ādas reakcijas (piemēram, kontaktdermatītu).

Propilēnglikols var izraisīt ādas kairinājumu.

**3. Kā lietot Zovirax krēmu**

Ieteicams sākt aukstumpumpas ārstēšanu pēc iespējas ātrāk, piemēram, kņudēšanas stadijā.

Nomazgājiet rokas pirms un pēc aukstumpumpas apstrādes, lai nepastiprinātu infekciju vai nepārnestu to uz citu cilvēku.

**Pieaugušajiem un bērniem:**

* Uzziediet krēmu, līdzko rodas aukstumpumpas pirmās pazīmes (piemēram, kņudēšana un nieze).
* Bagātīgi uzziediet krēmu bojājuma vietai 5 reizes dienā ik pēc 4 stundām. Uzziediet pietiekami daudz krēma, lai tas pārklātu bojājuma vietu, ieskaitot pūslīšu ārējās malas.
* Turpiniet ārstēšanu 4 dienas. Ja aukstumpumpa pēc šī laika nav sadzijusi, ārstēšanu var turpināt līdz 10 dienām.
* Veiciet aukstumpumpas ārstēšanu pilnas 4 dienas, lai nodrošinātu ātru sadzīšanu.
* Ja aizmirstat kādu devu, uzziediet to, līdzko atceraties, un turpiniet ārstēšanu kā iepriekš.
* Ja aukstumpumpa nav pilnīgi sadzijusi arī pēc 10 dienām vai ja tā palielinās, konsultējieties ar ārstu.
* Iepakojumā esošā krēma daudzums ir pietiekams viena aukstumpumpas paasinājuma ārstēšanai. Turpmāko paasinājumu gadījumā sāciet ārstēšanu, līdzko rodas aukstumpumpas pirmās pazīmes (piemēram, kņudēšana un nieze). Tomēr to var sākt arī tad, kad jau ir parādījies pūslītis.
* Nepārsniedziet ieteikto devu.
* Nekad nedodiet Zovirax krēmu citiem, pat tad, ja šiem cilvēkiem ir tādi paši simptomi.

Maz ticams, ka nejauša Zovirax krēma norīšana varētu izraisīt nopietnas problēmas. Tomēr, ja tā noticis, dariet to zināmu ārstam vai farmaceitam.

### Ja esat lietojis Zovirax vairāk nekā noteikts

### Ja esat lietojis Zovirax krēma vairāk nekā noteikts, nekavējoties konsultējieties ar ārstu vai farmaceitu, paņemot līdzi iepakojumu, lai parādītu to viņiem.

# Ja esat aizmirsis lietot Zovirax

Ja esat aizmirsis uzziest krēmu, neuztraucieties. Uzziediet to, līdzko atceraties, un tad turpiniet lietošanu kā līdz šim. Nav nepieciešams uzziest divreiz vairāk krēma, lai kompensētu izlaistās devas.

### 4. Iespējamās blakusparādības

Tāpat kā visas zāles, Zovirax var izraisīt blakusparādības, kaut arī ne visiem tās izpaužas. Šo krēmu pēc ārstu ieteikuma ir lietojuši miljoniem cilvēku, un parasti tas ir labi panesams.

Pārtrauciet zāļu lietošanu un izstāstiet ārstam, ja Jums rodas:

* Alerģijai līdzīgas reakcijas, piemēram, sejas tūska vai niezoši, grumbuļaini ādas izsitumi (nātrene).

Var rasties arī šādas blakusparādības:

* dažreiz var rasties viegla dedzināšana vai durstīšana tūlīt pēc krēma uzziešanas, kas drīz izzūd;
* reizēm var parādīties apsārtums, nieze vai viegls ādas sausums vai lobīšanās, kas netraucē krēma iedarbību.

**Ziņošana par blakusparādībām**

Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamajām blakusparādībām, kas nav minētas šajā instrukcijā. Jūs varat ziņot par blakusparādībām arī tieši Zāļu valsts aģentūrai, Jersikas ielā 15, Rīgā, LV 1003. Tīmekļa vietne: www.zva.gov.lv.

Ziņojot par blakusparādībām, Jūs varat palīdzēt nodrošināt daudz plašāku informāciju par šo zāļu drošumu.

### 5. Kā uzglabāt Zovirax krēmu

Uzglabāt bērniem neredzamā un nepieejamā vietā.

Uzglabāt temperatūrā līdz 25°C. Neuzglabāt ledusskapī.

Nelietojiet pēc derīguma termiņa beigām, kas norādīts uz iepakojuma.

**6. Iepakojuma saturs un cita informācija**

**Ko Zovirax** **satur:**

* **Aktīvā viela** ir aciklovirs 50 mg/g.
* **Citas sastāvdaļas:** dimetikons, propilēnglikols, Arlacel 165 (makrogola stearāts 100 un glicerīna monostearāts), poloksamērs 407, cetostearilspirts, nātrija laurilsulfāts, vazelīns, vazelīneļļa, attīrīts ūdens.

Zovirax krēms ir balts līdz bālgans, viendabīgs krēms, kas pieejams 2 g alumīnija tūbiņā.

**Iepakojuma saturs un cita informācija par aukstumpumpām**

Aukstumpumpa ir infekcijas izpausme, ko izraisa *herpes simplex* vīruss (HSV), kurš apslēpts atrodas nervu šūnās, kas atrodas lūpās un ādā ap lūpām.

###### Kad notiek pirmā inficēšanās

Pirmā inficēšanās parasti notiek agrā bērnībā, iespējams, pēc tādas personas skūpsta, kurai ir šī infekcija. Vīruss iekļūst organismā caur ādu, ceļo uz augšu pa nervu un paliek nervu ganglijā, līdz tiek aktivēts.

###### Kas var aktivēt vīrusu

Dažādi faktori, ieskaitot saaukstēšanos, gripu, menstruācijas, nogurumu, emocionālas problēmas, stresu, fizisku ievainojumu, pārkaršanu saulē un vienkārši pārguruma sajūtu. Kad vīruss tiek aktivēts, tas ceļo atpakaļ pa nervu līdz lūpu un to apvidus ādai, kur tas izraisa aukstumpumpas veidošanos.

**Atcerieties - aukstumpumpas ir lipīgas**

Vīruss spēj inficēt arī citas ķermeņa daļas. Lai samazinātu infekcijas pārnešanas risku, neļaujiet citiem aiztikt aukstumpumpu, lietot Jūsu dvieli, utt. Jums jāizvairās no skūpstīšanās un orālā seksa, ja Jums vai Jūsu partnerim ir aukstumpumpa. Vienmēr nomazgājiet rokas pirms un pēc aukstumpumpu aizskaršanas.

1. Neaizskariet acis. HSV infekcija acī var izraisīt radzenes čūlas.
2. Neskūpstiet citus, īpaši bērnus, ja Jums ir aukstumpumpas.
3. Neplēsiet pūslīšus un neaiztieciet kreveles. Jūs varat ne tikai inficēt aukstumpumpu ar citiem mikroorganismiem, bet arī inficēt pirkstus ar vīrusu.
4. Nedodiet citiem savus galda piederumus.

**Reģistrācijas apliecības īpašnieks**

GlaxoSmithKline A.E.B.E.

266 Kifissias Avenue

Halandri 152 32

Grieķija

**Ražotājs**

GlaxoSmithKline Consumer Healthcare GmbH & Co. KG, Vācija

GlaxoSmithKline Sante Grand Public, Rueil-Malmaison, Francija

**Šī lietošanas instrukcija pēdējo reizi pārskatīta 09/2021.**